
În temeiul prevederilor art. 136, alin. (8), lit. b) din OUG nr. 57/2019 privind Codul Administrativ, cu modificările și completările ulterioare,  

Direcția Economică prin Serviciul buget - Compartiment Finanțare și Administrare Unități de Învățământ formulează următorul:
RAPORT DE SPECIALITATE

la proiectul de hotărâre pentru modificarea anexei la Hotărârea Consiliului Local nr. 205 din 28.08.2026, 
Rețeaua școlară a unităților de învățământ este formată din totalitatea unităților de învățământ acreditate sau autorizate provizoriu care sunt organizate și funcționează pe o rază teritorială sub coordonarea și monitorizarea Inspectoratului Școlar Județean. Aceasta se organizează de către autoritățile administrației publice locale, cu avizul conform al Inspectoratului Școlar Județean.
Având în vedere procesul verbal nr. 45.819 din 05 august 2026, încheiat în urma întâlnirii reprezentanților Primăriei municipiului Satu Mare cu reprezentanți din partea Inspectoratului Școlar Județean Satu Mare, ce a avut ca scop analizarea reorganizării GPP nr. 11 ca urmare a scăderii numărului de preșcolari înscriși, 

În concordanță cu Ordinul Ministrului Educației și Cercetării nr. 5.060 din 24 august 2026, privind reorganizarea unor unități de învățământ preuniversitar de stat din județul Satu Mare, comunicat Primăriei municipiului Satu Mare în data de 28 august prin adresa Inspectoratului Școlar Județean Satu Mare nr.5686, 
Începând cu anul școlar 2026 – 2027 se propune reorganizarea unităților de învățământ preuniversitar de stat Grădinița cu Program Prelungit nr.11 Satu Mare și Grădinița cu Program Prelungit “Draga Mea” Satu Mare, cu structurile arondate Grădinița  cu Program Normal nr.21 și Grădinița Program Prelungit “Caritas” Satu Mare. Reorganizarea acestor unități se face prin operațiunea de fuziune prin absorbție. Astfel  GPP nr.11 preia în calitate de unitate absorbantă  GPP “Draga Mea” cu structurile arondate acesteia.
În  urma procesului de reorganizare rezultă unitatea de învățământ cu personalitate juridică Grădinița cu Program Prelungit nr.11 Satu Mare cu sediul în municipiul Satu Mare, strada Postăvaru nr.1.
Având în vedere prevederile art. 19 alin. (6) lit. a), precum și alin. (14) și (15) din Legea învățământului preuniversitar nr. 198/2023, cu modificările și completările ulterioare,
Luând în considerare prevederile art. 129, alin. (7), lit. a)  din O.U.G 57/2019 privind Codul administrativ, cu modificările și completările ulterioare potrivit cărora consiliul local asigură, potrivit competenței sale și în condițiile legii, cadrul necesar pentru furnizarea serviciilor publice de interes local privind educația, 
Prezentul proiect de hotărâre se înaintează Consiliului Local al Municipiului Satu Mare cu propunere de aprobare. 

